70 אלף שקל למ"ר: ארבע דירות נופש נמכרו בריץ קרלטון, שתיים מהן לישראלים - צומת השרון הרצליה
דירת נופש בריץ קרלטון. צילום מתיו שו
70 אלף שקל למ"ר: ארבע דירות נופש נמכרו בריץ קרלטון, שתיים מהן לישראלים
את הדירה הכי יקרה רכש משקיע מפלורידה ב-8.6 מיליון שקל. הרוכשים יוכלו לעשות שימוש בדירות עד 180 יום בשנה
פורסם בתאריך: 2.1.19 09:38
מלון היוקרה ריץ קרלטון הרצליה מכר בחודשיים האחרונים ארבע דירות נופש, שתיים מהן לישראלים, בהיקף כולל של 18 מיליון שקל. דירות הנופש ישמשו את בעליהן עד 180 יום בשנה. כך מסר משרד יחסי הציבור של המלון.
לפי ההודעה, אגף דירות הנופש במלון מכר שתי דירות נופש לשני משקיעים מארצות הברית, אחד מפלורידה והאחר מטקסס. שתי דירות אחרות נמכרו לשני אנשי עסקים ישראלים. תושב פלורידה רכש דירת שני חדרי שינה בקומה העשירית של המלון, בשטח של 103 מ"ר, עם מרפסת של 15 מ"ר, ב-8.6 מיליון שקל; דירת חדר שינה אחד בקומה תשיעית, בשטח של 56 מ"ר עם מרפסת של 8 מ"ר, נמכרה למשקיע מטקסס בארבעה מיליון שקלים. לאחד מאנשי העסקים הישראלים נמכרה דירת חדר בקומה שביעית בשטח של 65 מ"ר ו-5 מ"ר מרפסת, ב-3.6 מיליון שקל. לישראלי השני נמכרה דירת חדר בקומה שביעית, בשטח של 48 מ"ר, ועוד 6 מ"ר מרפסת בשלושה מיליון שקלים.
המחירים משקפים טווח מחירים של בין 55,000- 75,000 שקל למ"ר, כולל המרפסות. בפרויקט בסך הכל 82 דירות, בקומות 12-7, בגודל שבין 180-50 מ"ר. הדירות בפרויקט הן בבעלות מלאה של הרוכשים, ועל הניהול השוטף אחראית רשת ריץ-קרלטון.